KBANK คาดปี 59 สินเชื่อโต 6% ภายใต้คาดการณ์ GDP ไทยโต 3%
KBANK คาดปี 59 สินเชื่อโต 6% ภายใต้คาดการณ์ GDP ไทยโต 3%
6 ต.ค. 2558

นายปรีดี ดาวฉาย กรรมการผู้จัดการ ธนาคารกสิกรไทย จำกัด (มหาชน) หรือ KABNK เปิดเผยว่า หากเศรษฐกิจไทยในปี 59 สามารถขยายตัวได้ตามค่ากลางของศูนย์วิจัยกสิกรไทยที่ประเมินการขยายตัวเศรษฐกิจ(GDP)เติบโต 3% จะทำให้สินเชื่อของธนาคารกสิกรไทยขยายตัวได้ 6% จากปีนี้ ซึ่งเป็นระดับเดียวกันกับปีนี้
ส่วนระดับหนี้ที่ไม่ก่อให้เกิดรายได้ (NPL) ในปี 59 ของ KBANK นั้นยังไม่ได้ประเมิน แม้ว่าสัญญาณระดับหนี้ครัวเรือนสูงตามที่ศูนย์วิจัยกสิรไทยมองว่าจะมีการปรับตัวเพิ่มขึ้น แต่ในปีนี้ยังจะคุม NPL ให้อยู่ที่ 2.8% ตามเป้าหมาย
สำหรับการขอเบิกวงเงิน Soft Loan ของ KBANK อยู่ระหว่างการทำเรื่องขอวงเงินกับธนาคารออมสินจำนวน 100 ล้านบาท โดยธนาคารจะพยายามทำให้กระบวนการเสร็จอย่างเร็วที่สุด เพื่อป้องกันลูกค้าของธนาคารไปใช้วงเงินของธนาคารอื่น ซึ่งลูกค้า 1 รายอาจจะเป็นลูกค้าของธนาคารมากกว่า 1 แห่งก็เป็นไปได้
ส่วนการปรับขึ้นอัตราดอกเบี้ยนโยบายของนโยบายการเงิน (กนง.) ในปี 59 คาดว่าจะยังมีโอกาสปรับขึ้นได้อยู่ หากธนาคารกลางสหรัฐฯ (เฟด) มีการปรับขึ้นอัตราดอกเบี้ยสหรัฐฯไปแล้ว ซึ่งการประชุมกนง.ในแต่ละปีมีทังหมด 8 ครั้ง ก็มีโอกาสที่จะพิจารณาปรับขึ้นได้ แต่ขึ้นอยู่กับภาวะเศรษฐกิจในขณะนั้น ส่วนปีนี้การประชุมกนง.ที่เหลืออีก 2 ครั้ง คาดว่าจะยังคงอัตราดอกเบี้ยอยู่ที่ 1.5% ซึ่งเป็นระดับที่เหมาะสมกับสถานการณ์ปัจจุบัน